Sam Reinhart
Ura > Seuraura

Reinhart on Hollyburn Huskiesin kasvatti. Hän pelasi vuodet 2009–2011 BCMML-juniorisarjaa Vancouver North West Giantsissa. Kootenay Ice varasi Reinhartin 15. pelaajana WHL:n varaustilaisuudessa 2010. Kauden 2010–2011 hän pelasi kuitenkin vielä N.W. Giantsissa, jonka paras maalintekijä Reinhart oli 38 maalillaan. Hän voitti kauden päätteeksi BCMML:n mestaruuden. Reinhart voitti Telus Cupin pistepörssin ja valittiin turnauksen parhaaksi hyökkääjäksi. Hän edusti kauden aikana myös Brittiläistä Kolumbiaa Kanadan talvikisoissa voittaen kultaa. Icessa Reinhart pelasi neljä runkosarja, seitsemän pudotuspeli- ja yhden Memorial Cup-ottelun tehden kaksi maalia. Hän avasi maalitilinsä WHL:ssä heti ensimmäisessä ottelussaan Edmonton Oil Kingsia vastaan. Ottelussa pelasi kaikki Reinhartin veljekset; Icessa Samin joukkuetoverina vanhin veli Max ja vastustajan joukkueessa keskimmäinen veli Griffin Reinhart. Sam Reinhart voitti kauden päätteeksi WHL:n mestaruuden, Ed Chynoweth Cupin.
Varsinaisella WHL:n tulokaskaudellaan 2011–2012 Reinhart teki 67 runkosarjaottelussa tehopisteet 24+38=62 ja neljässä pudotuspeliottelussa tehopisteet 1+1=2. Hän jakoi runkosarjassa Kootenay Icen sisäisen maalipörssin voiton isoveljensä Maxin kanssa ja sijoittui sisäisessä pistepörssissä toiseksi hänen jälkeensä. Reinhart palkittiin kauden päätteeksi WHL:n vuoden tulokkaana Jim Piggott Memorial Trophylla. Kaudella 2012–2013 hän nousi Icen varakapteeniksi ja voitti joukkueen sisäisen piste-, maali- ja syöttöpörssin tehopistein 35+50=85. Reinhart valittiin kauden päätteeksi WHL:n itäisen konferenssin toiseen tähdistökentälliseen. Kaudella 2013–2014 hän nousi Icen kapteeniksi ja oli joukkueen paras pistemies ja syöttäjä tehopistein 36+69=105. Reinhart jakoi koko WHL:n pistepörssin neljännen sijan Prince Albert Raidersin Leon Draisaitlin kanssa. Syöttöpörssissä hänen edellään oli vain Portland Winterhawksin Nic Petan. Kevään 2014 pudotuspeleissä Reinhart voitti Icen sisäisen piste- ja syöttöpörssin tehopistein 6+17=23. Hän jakoi myös joukkueen sisäisen tehotilaston voiton Levi Cablen kanssa. Reinhart palkittiin kauden päätteeksi WHL:n vuoden pelaajana Four Broncos Memorial Trophylla ja urheiluhenkisimpänä pelaajana Brad Hornung Trophylla. Hänet valittiin kauden päätteeksi WHL:n itäisen konferenssin ensimmäiseen tähdistökentälliseen. Reinhart pelasi kauden aikana myös CHL Top Prospects Gamessa, jossa hän toimi Team Cherryn kapteenina. Tähdistöjoukkueen apuvalmentajiin kuului hänen isänsä Paul Reinhart. 9. lokakuuta 2013 Sam sivusi John Negrinin Icen seurakohtaista ennätystä saatuaan vähintään yhden syöttöpisteen kahdeksassa peräkkäisessä ottelussa.
Buffalo Sabres varasi Reinhartin koko NHL:n varaustilaisuuden toisena pelaajana kesällä 2014. Hän oli varaustilaisuuden ensimmäisenä varattu hyökkääjä, kun puolustaja Aaron Ekbladin varattiin ensimmäisenä. Reinhart teki Sabresin kanssa jo saman kesän heinäkuussa kolmivuotisen tulokassopimuksen. Hän sai harjoitusleirin päätteeksi paikan joukkueen NHL-kokoonpanosta ja pelasi ensimmäisen NHL-ottelunsa näin ollen kauden 2014–2015 avauskierroksella 9. lokakuuta 2014 Columbus Blue Jacketsia vastaan. Reinhart pelasi yhdeksän ottelua tehden yhden syöttöpisteen, kunnes hänet lähetettiin saman kuun lopulla takaisin Iceen. Hän oli joukkueen kolmanneksi paras pistemies tehopistein 19+46=65 ja kevään 2015 pudotuspeleissä Icen paras maalintekijä kuudella maalillaan. Reinhart valittiin kauden päätteeksi WHL:n itäisen konferenssin toiseen tähdistökentälliseen. WHL-kauden päätyttyä, huhtikuussa 2015 hän siirtyi AHL-joukkue Rochester Americansin vahvuuteen. Reinhart pelasi siellä kolme runkosarjaottelua tehden yhtä monta syöttöpistettä.
Kaudella 2015–2016 Reinhart teki NHL-uransa ensimmäisen hattutempun, joka syntyi 10. tammikuuta 2016 vieraissa Winnipeg Jetsia vastaan hänen viimeisteltyä kolmannen maalinsa tyhjään maaliin. Reinhart valittiin ottelun ykköstähdeksi.
Lokakuussa 2020 Reinhart teki Sabresin kanssa yksivuotisen ja 5,2 miljoonan dollarin arvoisen jatkosopimuksen.
Heinäkuussa 2021 Sabres kauppasi Reinhartin Florida Panthersiin vaihdossa maalivahti Devon Leviin ja ensimmäisen kierroksen varausvuoroon vuodelle 2022.
Elokuussa 2021 Reinhart teki Panthersin kanssa kolmen vuoden mittaisen jatkosopimuksen.
Heinäkuussa 2024 Reinhart solmi seuran kanssa kahdeksanvuotisen ja yhteensä 69 miljoonan dollarin arvoisen jatkosopimuksen.